ན་འདྲེན་གྱི་ཚེ་སྤྲོ་ན་སྤོས་དང་རྡོར་དྲིལ་འཛིན་པས། མ་ལུས་སེམས་ཅན་སོགས་ཤློ་ཀ་གཅིག་གམ་གསུམ་གྱི་མཐར་མཚན་སྔགས་ལ་ཨེ་ཧྱེ་ཧི་བཏགས་པ་བརྗོད། ཞི་བའི་ལས་ལ་གཙོ་བོའི་རིགས་བདག་རྣམ་སྣང་དུ་བསྒྱུར་བའམ་མ་བསྒྱུར་ཀྱང་རུང་། མདུན་བསྐྱེད་ཀྱི་གཙོ་བོ་དེ་རྩ་བའི་བླ་མ་དང་དབྱེར་མེད་དུ་བསམ། དེའི་མཐའ་སྐོར་དུ་བརྒྱུད་པའི་བླ་མ་ཡི་དམ་སངས་རྒྱས་བྱང་སེམས་སོགས་མགྲོན་ཐབས་སུ་འཁོད་པར་དམིགས་ལ། ལྷ་ཐམས་ཅད་འཛུམ་ཞིང་ཞི་བ་འོད་ཟེར་དཀར་པོ་སྤྲོ་བ་དང་སྡུད་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་དང་བར་ཆད་ཐམས་ཅད་ཞི་བའི་ལས་མཛད་པར་བསམ། སྐབས་འདིར་ཡང་མེ་པྲ་བརྟག་པ་འགའ་རེས་བཤད་དོ། ། དེ་ནས་གཟར་བུ་གཉིས་སྔར་བཞིན་བཟུང་སྟེ། ལྷ་ཐམས་ཅད་ཀྱི་ཞལ་ཅུང་ཟད་གདངས་པའི་སོགས་དང་། གཙོ་བོའི་སྙིང་པོ་ལན་གསུམ་གྱི་མཐར། ཨོཾ་ཨགྣ་ཡེ་སྭཱ་ཧཱ་ཞེས་པ་ལན་བདུན་དང་མར་བླུགས་གཟར་བདུན་གྱིས་དགང་གཟར་བཀང་ལ་མཐར། ཨོཾ་ཨགྣ་ཡེ་ཨཱ་དཱི་བྱཱ་སོགས་སྤེལ་ཚིག་དང་བཅས་པ་གོང་ལྟར་བརྗོད་དེ་གཟར་བུ་གཉིས་ཁ་སྦྱར་ལ་ལྷ་ཐམས་ཅད་ཀྱི་ཞལ་དུ་དུས་གཅིག་ལ་ཕུལ་བར་བསམ། དེ་ལྟ་བུ་ལན་གསུམ་ལ་སོགས་པས་བྱོན་སྐྱེམས་དབུལ། མཆོད་པ་རྣམས་བསང་སྦྱང་བྱིན་གྱིས་བརླབས་ཏེ། འབུལ་བའི་ཚིགས་བཅད་ཡོད་པ་རྣམས་ལ་དེ་ཀ་དང་། མེད་པ་རྣམས་ལ་མཆོད་ཡོན་ཕལ་ཆེར་མའམ། འཇིག་རྟེན་ཁམས་ནི་མའམ། རབ་འབྱམས་རྒྱ་མཚོ་མ་གང་ཤེས་འདོན་པ་བསྒྱུར་ཞིང་ཆུ་གཉིས་སམ་བཞི་སོགས་གང་ཡིན་རང་མིང་བརྗེ་བའི་ཚུལ་གྱིས་འབུལ། རྒྱུད་སྡེ་འོག་མ་རྣམས་ལ་སྤྲོ་ན་རིན་ཆེན་བདུན་སོགས་སྤྱི་ལྟར་ཕུལ་ཀྱང་ཆོག། བླ་མེད་རྣམས་ལ་ནང་བདུད་རྩིའི་མཆོད་པ་དང་། གསང་བ་སྙོམས་འཇུག་གི་མཆོད་པ་དང་། གཞན་ཡང་ཡིད་བྱུང་མཆོད་པ་རྣམས་སོ་སོའི་གཞུང་ནས་བཤད་ཚོད་ལྟར་བྱ། གཞན་མ་བཤད་ཅིང་མ་ཤེས་ནའང་ལྷ་སོ་སོའི་སྙིང་པོའམ། ས་བོན་ནམ། མཚན་སྔགས་ལ་ཨོཾ་ཨཱཿཧཱུྃ་བཏགས་པས་ནང་མཆོད་ཅིས་ཀྱང་ཕུལ། རྡོ་རྗེ་དྲིལ་བུ་གསིལ་ཞིང་བསྟོད་པ་རྒྱས་བསྡུས་ཅི་ཤེས་པས་བསྟོད། དེ་ནས་ཡམ་ཤིང་ལ་སོགས་པའི་རྫས་གང་ཡོད་སྡེ་ཚན་རེ་རེའི་མགོར་གཙོ་བོའི་སྙིང་པོ་གང་ཡིན་པ་ཚར་གསུམ་རེ་བརྗོད་ཅིང་། ཨོཾ་བོ་དྷི་བྲྀཀྵཱ་ཡ་སྭཱ་ཧཱ་སོགས་རྫས་སྔགས་རྣམས་བརྒྱ་རྩ་རེ་ངེས་པར་དབུལ་ཞིང་སོ་སོའི་མཐར་སྤེལ་ཚིག་གོང་ལྟར་བརྗོད་དོ། ། ཡང་ན་རྫས་སྔགས་ལན་གསུམ་རེ་སྔོན་དུ་འགྲོ་བས་ལྷ་སྔགས་བརྒྱ་རྩས་འབུལ་བའང་བཤད་པས་གང་མོས་བྱ། འདི་གཉིས་ཀྱི་ཁྱད་པར་ནི། འཕྲལ་གྱི་རིམ་གྲོར་བྱེད་ན་སྔ་མ་ལྟར་དང་། བསྙེན་པའི་ཁ་སྐོང་ཡིན་ན་ཕྱི་མ་ལྟར་བྱ་བར་བཤད་མོད། གཙོ་བོར་ཐུན་མོང་གི་དངོས་གྲུབ་སྒྲུབ་ན་སྔ་མ་ལྟར་དང་། མཆོག་གི་དངོས་གྲུབ་ལ་དམིགས་ན་ཕྱི་མ་ལྟར་བྱའོ། ། ཕྱི་མ་འདི་ལ་གཙོ་བོའི་སྙིང་པོ་ཙམ་གྱིས་གཙོ་འཁོར་ཐམས་ཅད་ལ་དུས་གཅིག་ལ་འབུལ་བ་དང་། གཙོ་བོ་ལ་བརྒྱ་རྩ་སྤེལ་ཚིག་བཅས་སོང་བ་དང་། རྫས་སྔགས་ལན་གསུམ་གྱིས་ཐོག་དྲངས་ཏེ་འཁོར་གྱི་སྔགས་རྣམས་ཚར་གསུམ་རེ་སྦྲེལ་བའི་མཐར་སྤེལ་ཚིག་བརྗོད་པས་འབུལ་བའང་ཡོད་དེ་རང་གི་འབྱོར་པ་དང་ལོང་སྐབས་བསྟུན་ཏེ་བྱ། དེ་ནས་བསྙེན་པའི་ཁ་སྐོང་ཡིན་ན་ཏིལ་ཁོ་ན་ལ་གྲངས་བཟུང་སྟེ་ལྷ་སྔགས་བསྙེན་པའི་བཅུ་ཆ་འབུལ་དགོས་པས་ཉིན་རེའི་ཁོངས་སུ་གང་འགྲོའི་ཚུལ་གྱིས་ཉིན་གྲངས་ཇི་ཙམ་དགོས་པ་བྱ། རང་གཞན་གྱི་སྡིག་སྒྲིབ་སྦྱང་བ་དང་ཉམས་ཆག་བསྐང་བའི་ཆེད་ཡིན་ནའང་ཏིལ་ཁོ་ནས་བྱ་ཞིང་། གདོན་བགེགས་ཀྱི་གནོད་འཚེ་ཞི་བ་ཙམ་ལ་ཏིལ་གྱི་ཚབ་ཡུངས་ཀར་གྱིས་བྱ་བ་དང་། སྔགས་སརྦ་པཱ་པཾ་སོགས་ཀྱི་ཚབ་ཏུ། བགེགས་ལ་ཨོཾ་སརྦ་བིགྷྣཱན་ད་ཧ་ན་བཛྲཱ་ཡ་སྭཱ་ཧཱ། གདོན་ལ་སརྦ་དུཥྚན་ད་ཧ་ན་སོགས་དང་། ནད་ལ་སརྦ་རོ་ག། རིམས་ལ་སརྦ་ཛྭ་ར། ཉེ་བར་འཚེ་བ་ལ་སརྦ་ཨུ་པ་དྲ་ཝ། དུས་མ་ཡིན་པར་འཆི་བ་ལ་སརྦ་ཨ་ཀཱ་ལ་མྲྀ་ཏྱུ། རྨི་ལམ་ངན་པ་ལ་སརྦ་དུཪྶཱཔྣ། ལྟས་ངན་ལ། སརྦ་དུ་རྣི་མིཏྟ། རྣམ་པར་གཡེང་བ་ལ། ཨོཾ་སརྦ་ཙིཏྟ་ཀུ་ལ་ད་ཧ་ན་བཛྲཱ་ཡ་སྭཱ་ཧཱ་ཞེས་པ་ལྟ་བུར་བསྒྱུར། གྲངས་ཇི་ཙམ་ནུས་པས་ཆ་ོག་ལ་སྤེལ་ཚིག་བོད་སྐད་ཀྱང་བརྗོད་ཅིང་སྐབས་སྐབས་སུ་མེ་གསོ་བའི་དོན་དུ་བུད་ཤིང་དང་མར་ཡང་ཅི་རིགས་པ་གཞུག་གོ། དེ་ལ་ཡམ་ཤིང་ནི་གཟི་བརྗིད་བསྐྱེད་པའི་ཆེད་དུ་མེ་འོད་ལ། ཞུ་བའི་རྫས་མར་ཁུ་དང་། ཏིལ་དང་ཟས་མཆོག་ཡོད་ནའང་ཞལ་དུའོ། ། གོང་བུའི་རྫས་འབྲུ་སྣ་སོགས་འབུལ་ན་ཕྱག་ཏུ། ཀུ་ཤ་ནི་དབུའི་གཙུག་ཏོར་ལ་ཕུལ་བར་བསམ་མོ། ། འབྲུ་སྣ་དང་དཱུརྦའང་བདུད་རྩིར་བཞུས་ཏེ་ཞལ་དུ་བསྟབ་པར་བཞེད་པའང་ཡོད་འདྲ། གང་ལྟར་ཡང་མཐར་བསྡུ་རན་པ་ན་བྱོན་ཟན་གྱི་སྐབས་སུ་བཤད་པ་ལྟར་མར་དགང་བླུགས་གསུམ་གཤེགས་སྐྱེམས་ཀྱི་ཚུལ་དུ་དབུལ། མཆོད་པ་རྣམས་ཁ་གསོས་ལ་བྱིན་གྱིས་བརླབ། མཚན་སྔགས་རེ་རེའི་མགོར་སྦྱར་བའི་མཆོད་ཡོན་ལ་སོགས་པ་རང་རང་ལུགས་ལྟར་གྱིས་མཆོད། བླ་མེད་ཡིན་ན་ནང་མཆོད་ཀྱང་ཕུལ་ཏེ་བསྟོད་པ་བསྡུས་པས་བསྟོད། གཏོར་མ་བྲན་ལ་རང་རང་གི་ལུགས་བཞིན་བྱིན་གྱིས་བརླབས་ནས། གཏོར་སྔགས་ལན་གསུམ་མམ་ལྔས་ཐབ་ཀྱི་ལྷ་ལ་དབུལ། མཆོད་བསྟོད་བསྡུས་པ་ཞིག་བྱས་ལ་ཐལ་མོ་སྦྱར་ཏེ། བཅོམ་ལྡན་འདས་བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་བྱང་ཞིང་དག་པ་དང་། གནས་སྐབས་ཀྱི་འགལ་རྐྱེན་བར་དུ་གཅོད་པ་ཐམས་ཅད་ཉེ་བར་ཞི་བར་བྱིན་གྱིས་བརླབ་ཏུ་གསོལ། ཞེས་སོགས་གང་འདོད་པའི་དོན་གསོལ་བ་གདབ། ཡི་གེ་བརྒྱ་པ་ལན་གསུམ་གྱི་མཐར། མ་འབྱོར་པ་དང་ཉམས་པ་དང་ཞེས་སོགས་ཀྱིས་ནོངས་པ་བཟོད་པར་གསོལ། ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་ཅེས་སོགས་ཀྱི་མཐར་ཨོཾ་བཛྲ་མུཿཞེས་དང་མཐེབ་སྲིན་གྱི་སེ་གོལ་གྱི་སྒྲས། ཡེ་ཤེས་པ་རང་བཞིན་གྱི་གནས་སུ་གཤེགས་པར་བསམ། སྲིན་ལག་གིས་ཐབ་ཀྱི་ཐལ་བ་ཅུང་ཟད་བླངས་ལ་དཔྲལ་བར་བསྐུས་ཏེ་དམ་ཚིག་པ་རང་ལ་ཐིམ་པར་བསམ་པ་ཡན་ནི་ཡེ་ཤེས་པའི་མེ་ལྷ་མཆོད་པའི་ཆོ་ག་སྟེ་དངོས་གཞིའི་ཆོས་སོ། ། གསུམ་པ་རྗེས་ནི། སླར་ཡང་མར་བླུགས་གཟར་གང་དགང་གཟར་ལ་རེག་པར་བླུགས་ལ། ཨོཾ་བཛྲ་ཛྭ་ལ་རྃ་ཞེས་པས་མེ་ལྷ་ཞལ་ཕྱག་གི་རྣམ་པ་ཅན་དུ་གྱུར་པར་བསམ་བསྲེག་རྫས་ཀྱི་ལྷག་མ་བདུན་ནམ་བཅུ་གཅིག་ལ་སོགས་ཅི་འབྱོར་པ་ཕུལ་པའི་མཐར་བྱོན་ཟན་གྱི་སྐབས་སུ་སྨོས་པ་ལྟར་མར་དགང་བླུགས་གསུམ་གཤེགས་སྐྱེམས་ཀྱི་ཚུལ་དུ་དབུལ། ཡོན་བདག་ལ་སོགས་པའི་ཆེད་དུ་ཡིན་ན་སྤེལ་ཚིག་གི་ཚེ་དེའི་ལག་པ་གཡས་པའི་མཐེ་བོང་དགང་གཟར་དང་ལྷན་ཅིག་ཏུ་བཟུང་ལ། བདག་ཅག་དཔོན་སློབ་ཡོན་བདག་ཆེ་གེ་མོ་ཞེས་བྱ་བའི་ནད་དང་གདོན་དང་བཀྲ་མི་ཤིས་པ་དང་། བྱུར་དང་སྐལ་བ་ངན་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ་ཞེས་བདུན་ཚན་གསུམ་པོ་རེ་རེའི་མཐར་བྱའོ། ། མེ་ལྷའི་གཏོར་མ་ཆབ་ཀྱིས་བྲན་ལ་བསང་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོ་ཆེན་པོར་གྱུར། ། ཨོཾ་ཨཱཿཧཱུྃ་ཞེས་པས་བྱིན་གྱིས་བརླབས་ནས། ལག་པ་གཡས་མཆོག་སྦྱིན་གྱི་ཕྱག་རྒྱ་བྱས་ཏེ། ཨོཾ་ཨགྣ་ཡེ་ས་པ་རི་ཝཱ་ར་ཨ་ཀཱ་རོ་སོགས་གསུམ་མམ་ལྔས་དབུལ། མཆོད་བསྟོད་གོང་དུ་བཤད་པ་ལྟར་བྱ་ཞིང་། སྤྲོ་ན། ཚངས་པ་འཇིག་རྟེན་མགོན་གྱི་སྲས་ཞེས་སོགས་གཞན་ནས་འབྱུང་བའི་བསྟོད་པའང་བྱ། ཐལ་མོ་སྦྱར་ཏེ། དྲང་སྲོང་ཆེན་པོ་འཁོར་དང་བཅས་པས་བདག་གི་ཚེ་འཁོར་བ་སོགས་འདས་པའི་མེ་ལྷའི་སྐབས་བཞིན་གསོལ་བ་གདབ། ཡིག་བརྒྱ་བཟླ་ཞིང་བཟོད་པར་གསོལ། བདག་གི་དོན་དང་གཞན་གྱི་དོན། ། བྱིན་ཟ་ཁྱོད་ཀྱིས་བསྒྲུབས་ཀྱི་གཤེགས། ། ཇི་བཞིན་དུས་སུ་སླར་གཤེགས་ཏེ། ། བདག་གི་དངོས་གྲུབ་ཐམས་ཅད་སྒྲུབས། ། ཨོཾ་ཨགྣ་ཡེ་གཙྪ་ཞེས་དང་། དབྱུ་གུ་རྩེ་གསུམ་པའི་ཕྱག་རྒྱ་ཕྱིར་བསྐྱེད་དེ། མེ་ལྷ་རང་གི་གནས་སུ་གཤེགས། དམ་ཚིག་པ་རང་ལ་ཐིམ་པར་བསམ་མོ། ། རྒྱུད་སྡེ་འོག་མ་ཡིན་ན་སྐབས་འདིར་ཆ་གསུམ་གཏོར་མ་སྤྱི་ལྟར་གཏང་བའམ་མ་གྲུབ་ཀྱང་འགལ་བ་ཆེར་མེད། རང་གི་གནས་གསུམ་བསྲུང་བའམ། སྐྱེ་མཆེད་བསྲུང་བ། གོ་ཆ་དགོད་པ་ལ་སོགས་བདག་བསྐྱེད་ཀྱི་མཇུག་སྡུད་རང་རང་གི་ལུགས་བཞིན་བྱས་ལ་སྨོན་ལམ་དང་བཀྲ་ཤིས་ཀྱི་ཚིགས་བཅད་ཅི་ཤེས་པ་བརྗོད། མཆོག་གི་དངོས་གྲུབ་ཀྱི་ཆེད་དུ་ཡིན་ན་མེ་མ་ཤིའི་བར་དུ་མི་བསྒུལ། ཐུན་མོང་བ་ཙམ་ལ་ལོང་མེད་ན་མེ་འོ་མས་བཅིལ་ལ་ཐལ་བ་ཕྱགས་པའི་ཤུལ་དང་ཉེ་འཁོར་ཐམས་ཅད་དྲི་ཞིམ་པོའི་ཆུས་བྱུགས་ཏེ། མེ་ཏོག་གཏོར་བ་ནི་རྗེས་ཀྱི་ཆོས་སོ། ། དེ་ཉིད་གཞིར་བཞག་ནས་རྒྱས་པའི་ཁྱད་པར་ཐབ་ཁུང་སེར་པོ་གྲུ་བཞི་པ། མུ་རན་ལ་རིན་པོ་ཆེའི་ཕྲེང་བས་མཚན་པ་བྲི། སེར་ཞིང་དྲི་ཞིམ་པ་འབྲས་བུ་ཅན་གྱི་ཡམ་ཤིང་ཁྲུ་གང་པ། ཁྱད་པར་གྱི་རྫས་དཱུརྦ་སོགས། གོས་གདན་སེར་པོ། ། དུས་སྔ་དྲོ། ཁ་བྱང་དུ་བལྟས་ནས་ཁྱེལ་འདུག་བྱས་ཏེ། རྒྱལ་པོའི་ཁྱིམ་གྱི་མེས་སྦར། ཧཱུྃ་ལས་བྱུང་བའི་རྒྱས་པའི་ཐབ་ཁུང་སེར་པོ་གྲུ་བཞི་པ་རྒྱའི་ཕྱེད་ཀྱི་དཔངས་དང་ལྡན་པ། ཁ་སྒྱེར་དང་བཅས་ཤིང་མུ་རན་ལ་རིན་པོ་ཆེའི་ཕྲེང་བས་མཚན་པ་སོགས་དང་། མེ་ལྷ་སྐུ་མདོག་སེར་པོ་སོགས་ནས་རིན་ཆེན་འབྱུང་ལྡན་གྱིས་དབུར་བརྒྱན་ཞེས་བསྒྱུར། སྤེལ་ཚིག་ནི། ཚེ་རྒྱས་པ་ལ། བདག་གམ་སྦྱིན་བདག་གི་ཨཱ་ཡུཿཔུཥྚིཾ་ཀུ་རུ་ཨོཾ། བསོད་ནམས་རྒྱས་པ་ལ་པུཎྱེ་པུཥྚིཾ་ཀུ་རུ་ཨོཾ། དཔལ་འབྱོར་ལ་ཤྲཱི་བྷཱུ་ཏི་པུཥྚིཾ་ཀུ་རུ་ཨོཾ། ཤེས་རབ་ལ་པྲཛྙཱ་པུཥྚིཾ་ཀུ་རུ་ཨོཾ་ཞེས་པ་ལྟ་བུ་བློས་དཔྱད་དེ་སྦྱར། ཡང་ན་བདག་གི་ཚེ་དང་བསོད་ནམས་དཔལ་དང་འབྱོར་པ་བློ་དང་སྤོབས་པ་རྣམ་པར་གྲོལ་བའི་ཡེ་ཤེས་ཐམས་ཅད་པུཥྚིཾ་ཀུ་རུ་ཨོཾ་ཞེས་པས་འཐུས། ཁྱད་པར་གྱི་རྫས་ཨོཾ་ཨགྣ་ཡེ་སྭཱ་ཧཱ་ཞེས་པ་མེ་ལྷ་རང་གི་སྔགས་ཀྱིས་དབུལ། འདས་པའི་མེ་ལྷའི་གཙོ་བོའི་རིགས་བདག་རིན་ཆེན་འབྱུང་ལྡན་དུ་བསྒྱུར་བའམ་མ་བསྒྱུར་ཀྱང་རུང་། ལྷ་ཐམས་ཅད་འཛུམ་ཞིང་ཚིམ་པའི་ཉམས་ཅན་གཟི་བརྗིད་དང་ལྡན་པ། འོད་ཟེར་སེར་པོ་སྤྲོ་བ་དང་སྡུད་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་ལེགས་པའི་ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་པའི་ལས་མཛད་པར་བསམ། བསྲེག་རྫས་རྣམས་གྲངས་བརྒྱ་རྩ་བརྒྱད་རེ་ངེས་པར་དབུལ་ཞིང་། དཱུརྦ་སོགས་ཁྱད་པར་གྱི་རྫས་གང་ཡིན་ཀྱང་གཙོ་བོའི་སྙིང་པོས་མཚོན་ལྷ་སྔགས་ཁོ་ནས་དབུལ། རྫས་གྲངས་འཛིན་རྒྱུ་དཱུརྦ་སོགས་གང་འོས་བྱ་ཞིང་བརྒྱ་རྩ་བརྒྱད་རེའི་མཚམས་སུ་སྤེལ་ཚིག་སྦྱར། འདོད་དོན་ཞུ་བ་གོང་འོག་གི་ཚེ། བདག་གི་ཚེ་དང་བསོད་ནམས་དཔལ་དང་འབྱོར་པ་བློ་དང་སྤོབས་པ་རྣམ་པར་གྲོལ་བའི་ཡེ་ཤེས་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་བརླབ་ཏུ་གསོལ། ཞེས་ཇི་ལྟར་འོས་པ་བརྗོད། ཐལ་བ་འཕྲལ་དུ་འཕྱག་དགོས་ན་གུར་གུམ་གྱི་ཆུས་གཞིལ་བ་ཙམ་ནི་ཁྱད་པར་རོ། ། ཞི་བ་གཞིར་བཞག་ནས་དབང་ལ་ཐབ་ཁུང་དམར་པོ་ཟླ་གམ། མུ་རན་ལ་ལྕགས་ཀྱུའི་ཕྲེང་བ་བྲི། དམར་ཞིང་སྐྱུར་བའི་ཡམ་ཤིང་སོར་བརྒྱད་པ། ཁྱད་པར་གྱི་རྫས་མེ་ཏོག་དམར་པོ། གོས་གདན་དམར་པོ། དུས་ཕྱི་དྲོ། ཁ་ནུབ་བལྟས། པདྨའི་སྐྱིལ་ཀྲུང་གིས་འདུག་སྟེ། སྨད་འཚོང་མའི་མེས་སྦར། ཧཱུྃ་ལས་བྱུང་བའི་དབང་གི་ཐབ་ཁུང་དམར་པོ་ཟླ་གམ་རྒྱའི་ཕྱེད་ཀྱི་དཔངས་དང་ལྡན་པ། ཁ་སྒྱེར་དང་བཅས་ཤིང་མུ་རན་ལ་ལྕགས་ཀྱུའི་ཕྲེང་བས་མཚན་པ་ཞེས་སོགས་དང་། མེ་ལྷ་སྐུ་མདོག་དམར་པོ་སོགས་ནས་འོད་དཔག་མེད་ཀྱིས་དབུར་བརྒྱན་ཞེས་བརྗོད། སྤེལ་ཚིག་ནི། རྒྱལ་པོ་ཡུལ་འཁོར་པཎྜི་ཏ་ལ་སོགས་པ་སྟོབས་ལྡན་འབྱོར་ལྡན་ཤེས་ལྡན་གྱི་འགྲོ་བ་ཐམས་ཅད་ཝཱ་ཤཾ་ཀུ་རུ་ཧོཿཞེས་བརྗོད། རྫས་ལྔ་བཅུ་ཐམ་པ། གོང་འོག་གི་འདོད་གསོལ་རྣམས་དབང་གི་བྱའོ། ། ཞི་བ་གཞིར་བཞག་ནས་དྲག་པོ་ལ་ཐབ་ཁུང་ནག་པོ་གྲུ་གསུམ་སུམ་རིམ། མུ་རན་ལ་རྡོ་རྗེ་ཁ་གདེངས་པའི་ཕྲེང་བ། ནག་ཅིང་རྩུབ་པའི་ཡམ་ཤིང་སོར་བཅུ་པ། ཁྱད་པར་གྱི་རྫས་ཀེ་ཚེ། ཤང་ཚེ། ཡུངས་དཀར་ནགཁྲག་སྣ། དུག་སྣ། ལྕགས་ཕྱེ་ཟངས་ཕྱེ་བཅས་གང་འཛོམ་བསྲེས་པ། གོས་གདན་ནག་པོ། དུས་ནམ་ཕྱེད། ཁ་ལྷོར་བལྟ། གཡས་བསྐུམ་གཡོན་བརྐྱང་བའི་སྐྱིལ་ཀྲུང་གིས་འདུག་སྟེ། ཤན་པའི་ཁྱིམ་གྱི་མེས་སྦར། ཧཱུྃ་ལས་བྱུང་བའི་དྲག་པོའི་ཐབ་ཁུང་ནག་པོ་གྲུ་གསུམ་པ་རྒྱའི་ཕྱེད་ཀྱི་དཔངས་དང་ལྡན་པ། ཁ་སྒྱེར་དང་བཅས་ཤིང་མུ་རན་ལ་རྡོ་རྗེ་རྩེ་གསུམ་པ་རྭ་གདེངས་པས་མཚན་པ་ཞེས་སོགས་དང་། མེ་ལྷ་སྐུ་མདོག་ནག་པོ་རབ་ཏུ་ཁྲོས་པ་ར་སྐྱེས་ལ་ཞོན་པ་སོགས་ནས་མི་བསྐྱོད་པས་དབུར་བརྒྱན་ཞེས་དང་། སྤེལ་ཚིག། བསྟན་པ་དང་སེམས་ཅན་ཡོངས་ལ་འཚེ་བ། བླ་མ་དམ་པའི་སྐུ་ལ་བསྡོ་བའི་དགྲ་བགེགས་ཐམས་ཅད་མཱ་ར་ཡ་ཕཊ྄་ཅེས་པའམ། བདག་གིས་ལམ་སྒྲུབ་པ་ལ་བར་དུ་གཅོད་པར་རྩོམ་པའི་གདོན་བགེགས་ཐམས་ཅད་མཱ་ར་ཡ་ཕཊ་ཅེས་སྐབས་སུ་གང་བབ་བརྗོད། རྫས་རྣམས་ལག་པ་གཡོན་པས་འབུལ་བ་སོགས་ཀུན་སྤྱོད་ཐམས་ཅད་གོ་ལྡོག། ཁྱད་པར་གྱི་རྫས་ཨོཾ་ཨགྣ་ཡེ་སྭཱ་ཧཱ་ཞེས་པའམ། ཨོཾ་སརྦ་ཤ་ཏྲཱུཾ་བིགྷྣཱན་མཱ་ར་ཡ་ཧཱུྃ་ཕཊ་ཅེས་པས་དབུལ། རྫས་རྣམས་དྲུག་ཅུ་ཐམ་པ་རེ་འབུལ་ཞིང་ཁྱད་པར་གྱི་རྫས་ལྷ་སྔགས་གང་ཡིན་པ་དེས་དབུལ། གསོལ་གདབ་དྲག་པོའི་བྱའོ། ། གཞན་སྒྲུབ་པ་པོའི་བསམ་པ། ལྷའི་ཉམས་དང་ཁ་དོག་སོ་སོའི་འོད་ཟེར་སྤྲོ་བསྡུ། དགང་བླུགས་འཛིན་པའི་ཁུ་ཚུར་གྱི་ཁྱད་པར། མེ་གཞིལ་བའི་ཆུ་རྣམས་ལས་སོ་སོར་མ་འདྲེས་པར་བྱ་བ་གནད་དོ། ། སྡིག་སྒྲིབ་མ་ལུས་སྲེག་པ་དང་། ། སྔགས་ཀྱི་ནུས་པ་འབྱིན་པའི་ཕྱིར། ། སྦྱིན་སྲེག་སྙིང་པོ་དྲིལ་བཀོད་དགེས། ། འགྲོ་རྣམས་ལས་སྒྲིབ་བྱང་གྱུར་ཅིག། ཅེས་པའང་སྒྲུབ་ཐབས་རིན་པོ་ཆེའི་ཞལ་སྐོང་དུ་བློ་གཏེར་དབང་པོས་བྲིས་པ་དགེ་ལེགས་འཕེལ། ། ། །